b'\n_START_ARTICLE_\nSimetrija CPT\n_START_PARAGRAPH_\nSimetrija CPT pomeni simetrijo (obna\xc5\xa1anje) fizikalnih koli\xc4\x8din oziroma fizikalnih zakonov pri transformacijah, ki jih sestavljajo tri operacije: sprememba naboja (oznaka C), zrcaljenje (oznaka P) in obrat \xc4\x8dasa (oznaka T). To pomeni, da se spremeni delec v njegov antidelec (sprememba naboja) in se nastala situacija zrcali (se spremeni predznak vsem trem koordinatam) preko neke to\xc4\x8dke in se obrne smer \xc4\x8dasa._NEWLINE_Simetrijo CPT v\xc4\x8dasih imenujejo tudi izrek (teorem) CPT. To je povezava med Lorentzovo in CPT-simetrijo.\n_START_SECTION_\nZgodovina\n_START_PARAGRAPH_\nV poznih 50. letih prej\xc5\xa1njega stoletja so odkrili, da narava v \xc5\xa1ibkih interakcijah kr\xc5\xa1i simetrijo P. Do takrat se je verjelo, da je narava simetri\xc4\x8dna v odnosu do naboja, parnosti in \xc4\x8dasa, \xc4\x8de izvedemo transformacijo vsakega posebej. Znana pa je bila \xc5\xbee kr\xc5\xa1itev simetrije C. Nato se je verjelo, da pa se v vseh fizikalnih pojavih ohranja simetrija CP. Pokazalo se je, da tudi to ne velja vedno. Prvi\xc4\x8d se je izrek CPT pojavil v delu ameri\xc5\xa1kega fizika Juliana Seymourja Schwingerja (1918 \xe2\x80\x93 1994) v letu 1951, da bi preizkusil povezavo med spinom in statistiko delcev.\n_START_SECTION_\nKr\xc5\xa1itev simetrije CPT\n_START_PARAGRAPH_\nLeta 2002 je ameri\xc5\xa1ki fizik Oscar Wallace Greenberg pokazal, da kr\xc5\xa1itev simetrije CPT vklju\xc4\x8duje tudi kr\xc5\xa1itev Lorentzove simetrije . To pomeni, da sistemi, ki vsebujejo Lorentzovo simetrijo, morajo vsebovati tudi simetrijo CPT.\n_START_SECTION_\nPosledice\n_START_PARAGRAPH_\nUporaba simetrije CPT vklju\xc4\x8duje tudi zrcalno vesolje na\xc5\xa1ega Vesolja. To vesolje bi nastalo tako, da bi na\xc5\xa1e Vesolje zrcalili na neki navidezni ravnini (parnost), vse gibalne koli\xc4\x8dine bi bile obrnjene (obrat \xc4\x8dasa), vso snov pa bi zamenjali z antimaterijo (obratni naboj). V tak\xc5\xa1nem vesolju bi bili fizikalni zakoni popolnima enaki zakonom, ki veljajo v na\xc5\xa1em Vesolju. Tranformacija CPT bi na\xc5\xa1e Vesolje pretvorila v zrcalno vesolje in obratno. Izgleda, da je simetrija CPT osnovna zna\xc4\x8dilnost fizikalnih zakonov.'